# Τροπικός του Αιγόκερω

Ο νοητός κύκλος του Τροπικού του Αιγόκερω στον παγκόσμιο χάρτη.
Ο **Τροπικός του Αιγόκερω** είναι ένας από τους πέντε βασικούς νοητούς κύκλους γεωγραφικού πλάτους στη χαρτογράφηση της Γης. Βρίσκεται παράλληλος με τον ισημερινό της Γης σε απόσταση 23° 26′ 22″ νότια, ενώ ορίζεται ως ο κύκλος με το νοτιότερο γεωγραφικό πλάτος στο οποίο μπορεί να βρεθεί ο Ήλιος στο ζενίθ το μεσημέρι κατά το χειμερινό ηλιοστάσιο του Δεκεμβρίου (21 ή 22 Δεκεμβρίου). Κατά το χειμερινό ηλιοστάσιο σημειώνεται η μικρότερη σε διάρκεια ημέρα και η μεγαλύτερη σε διάρκεια νύχτα του έτους (στο βόρειο ημισφαίριο), ενώ εκείνη τη μέρα το νότιο ημισφαίριο της Γης έχει τη μέγιστη δυνατή έκθεση προς τον Ήλιο.

## Ονομασία

Το όνομα που δόθηκε σε αυτό το νοητό κύκλο προέρχεται από τη θέση του Ήλιου κατά το χειμερινό ηλιοστάσιο στον αστερισμό του Αιγόκερω, την περίοδο ονομασίας του. Σήμερα, με τη σταδιακή μετάπτωση του άξονα της Γης, ο Ήλιος βρίσκεται στον αστερισμό του Τοξότη κατά το χειμερινό ηλιοστάσιο, η ονομασία όμως παραμένει ως **Τροπικός του Αιγόκερω** για ιστορικούς αλλά και βασικούς χαρτογραφικούς λόγους.

## Γεωγραφία

Ο αντίστοιχος νοητός κύκλος του Τροπικού του Αιγόκερω στο βόρειο ημισφαίριο είναι ο Τροπικός του Καρκίνου. Ο Τροπικός του Αιγόκερω διαχωρίζει τα γεωγραφικά πλάτη ως εξής: τα νοτιότερα πλάτη ανήκουν στη νότια εύκρατη ζώνη, ενώ τα βορειότερα πλάτη ως και τον Τροπικό του Καρκίνου, περιλαμβάνοντας δηλαδή τις ζώνες ανάμεσα στους τροπικούς και τον ισημερινό, ανήκουν στη ζώνη των τροπικών.

Μνημειακή κατασκευή βόρεια της πόλης Αντοφαγάστα στη Χιλή, σε σημείο από το οποίο διέρχεται ο Τροπικος του Αιγόκερω.
Πινακίδα σε σημείο διέλευσης του Τροπικού του Αιγόκερω στη Ναμίμπια.
Μνημειακό σημείο στην περιοχή Ροκχάμπτον της Αυστραλίας, από το οποίο διέρχεται ο Τροπικός του Αιγόκερω.
Οδική πινακίδα που σημειώνει τον Τροπικό του Αιγόκερω στην πόλη Σαντάνα ντο Παρναίμπα της Βραζιλίας.
Ξεκινώντας από τον πρώτο μεσημβρινό (Μεσημβρινός του Γκρίνουιτς) και με κατεύθυνση ανατολικά, παρακάτω παρουσιάζονται τα σημεία από τα οποία διέρχεται ο Τροπικός του Αιγόκερω:

| Γεωγραφικές συντεταγμένες | Χώρα, περιοχή ή θάλασσα | Σχόλια |
| --- | --- | --- |
| ﻿ / ﻿ | Ατλαντικός ωκεανός |  |
| ﻿ / ﻿ |  Ναμίμπια  |  |
| ﻿ / ﻿ |  Μποτσουάνα  |  |
| ﻿ / ﻿ |  Νότια Αφρική  | επαρχία Λιμπόπο και περιοχή Πίτερσμπουργκ |
| ﻿ / ﻿ |  Μοζαμβίκη  | επαρχίες Γκάζα και Ιναμπανέ |
| ﻿ / ﻿ | Ινδικός ωκεανός | Πορθμός της Μοζαμβίκης |
| ﻿ / ﻿ |  Μαδαγασκάρη  | επαρχίες Τολιάρα και Φιαναρντσόα |
| ﻿ / ﻿ | Ινδικός ωκεανός |  |
| ﻿ / ﻿ |  Αυστραλία | Δυτική Αυστραλία, Βόρεια Αυστραλιανή Περιοχή και Κουίνσλαντ |
| ﻿ / ﻿ | Θάλασσα των Κοραλλίων | νότια των υφάλων Κάτο και από τα νησιά των Κοραλλιών (Αυστραλία) |
| ﻿ / ﻿ | Ειρηνικός ωκεανός | νότια των υφάλων Μινέρβα και νότια από τα νησιά Τουμπουάι |
| ﻿ / ﻿ |  Χιλή  | Αντοφαγάστα |
| ﻿ / ﻿ |  Αργεντινή  | επαρχίες Χουχούι, Σάλτα και Φορμόσα |
| ﻿ / ﻿ |  Παραγουάη  | περιοχές Μποκερόν, Πρεσιτέντε Άγιες, Κονσεπσιόν, Σαν Πέδρο και Αμαμπάι |
| ﻿ / ﻿ |  Βραζιλία  | πολιτείες Μάτο Γκρόσο ντο Σουλ, Παρανά, Σάο Πάολο και νότια από την πόλη του Ρίο ντε Τζανέιρο |
| ﻿ / ﻿ | Ατλαντικός ωκεανός |  |

Ο κατάλογος στη συνέχεια περιλαμβάνει πόλεις, οικισμούς, αλλά και σημεία ενδιαφέροντος, που βρίσκονται κοντά στον Τροπικό του Αιγόκερω, ή ο νοητός κύκλος διέρχεται από αυτά. Ο κατάλογος είναι ενδεικτικός.

Αργεντινή:

* Σαν Σαλβαντόρ ντε Χουχούι, Πάμπας (περιοχή), Άνδεις (οροσειρά)

Αυστραλία:

* Άλις Σπρινγκς (Βόρεια Αυστραλιανή Περιοχή), Έμεραλντ (Κουίνσλαντ), Ρόκχαμπτον (Κουίνσλαντ), Λόνγκριτς (Κουίνσλαντ), καθώς και έρημος Γκίμπσον (Δυτική Αυστραλία), οροσειρά Γκρέιτ Ντιβάιντινγκ (Κουίνσλαντ)

Βραζιλία:

* Ιτακακεστετούμπα, Μόζι ντας Κρούσες, Μαρινγκά, Σάο Πάολο, Σοροκάμπα, Ουμπατούμπα

Μαδαγασκάρη:

* Τολιάρα

Μοζαμβίκη:

* Ιναμπανέ (πόλη)

Μποτσουάνα:

* έρημος Καλαχάρι

Ναμίμπια:

* έρημος Καλαχάρι, έρημος Ναμίμπ

Νότια Αφρική:

* Πολοκουάνε, Κάπρικορν (πόλη), Κρούγκερ (εθνικό πάρκο)

Παραγουάη:

* Κονσεψιόν

Χιλή:

* Αντοφαγάστα, έρημος Ατακάμα, Άνδεις (οροσειρά)